Reacția CSM după ce au fost adoptate legile justiției: Propunerile "surpriză" nu au fost explicate de către inițiatori astăzi, 17:17 Autor: Departamentul Social Unele propuneri "surpriză" din legile justiției au fost lipsite de orice notă de fundamentare, nu au fost realizate studii de impact pentru acestea și nici nu au fost explicate de către inițiatori cauzele care ar genera nevoia unor astfel de modificări, arată Consiliul Superior al Magistraturii.  Consiliul Superior al Magistraturii (CSM) precizează, într-un comunicat de presă remis luni agenției de presă MEDIAFAX, că atât proiectul de modificare a Legilor Justiției transmis de Ministerul Justiției pentru avizare pe 23 august 2017, dar și propunerile legislative ulterioare transmise spre avizare de către Camera Deputaților au conținut "o serie de propuneri cu potențial ridicat de afectare a luptei împotriva corupției, a independenței procurorilor și a întregului sistem judiciar, vizând aspecte care nu au fost niciodată anterior supuse vreunei dezbateri publice sau analizei Consiliului Superior al Magistraturii".